Martin Bechs bil er lastet til bristepunktet. Klokken er 7.30 mandag morgen, og han er klar til at sætte kursen mod Polen. På ubestemt tid har han sat sin egen hverdag på pause for at hjælpe, hvor han kan. - Der er et akut behov for hjælp lige nu, og jeg er ikke bundet herhjemme af kone og børn, så jeg kan tage afsted med kort varsel og tænkte: "Hvad er det egentlig, der forhindrer mig i det?", siger Martin Bech. Derfor tog han kontakt til sit netværk, og på kort tid var hans bil fyldt op med doneret nødhjælp. Afbud til regionsrådsmøde Martin Bech (V) sidder både i Nordjyllands Regionsråd og i Brønderslev Byråd. Turen betyder derfor, at han har meldt afbud til et regionsrådsmøde mandag og måske ikke når tilbage til onsdagens byrådsmøde. - Sommetider er der noget her i verden, der er vigtigere end by- og regionsrådsmøder, siger Martin Bech. Hvornår han vender hjemad, ved han ikke, for det står endnu ikke klart for ham, hvor hans hjælp gør mest gavn. Selvom han ikke selv kender nogen i Ukraine, har han fået nogle kontakter, der koordinerer nødhjælp ved grænsen, og dem skal han have fat i, når han ankommer til Polen. Hjælper hvor det gavner mest Martin Bech har ikke det fulde overblik over alle donationerne, han har med i bilen. Men han ved, at der i hvert fald er tøj, telte, liggeunderlag, bandager, gasblus og alt, hvad man kan forestille sig, der kan være akut brug for. - Jeg skal have de her ting ned til grænsen, og ellers har jeg ikke ret mange planer. Jeg vil se, om der er brug for min hjælp dernede, eller om jeg gør bedre gavn ved at bringe nogen til Tyskland eller Danmark, siger Martin Bech kort før han begiver sig ud på den cirka 16 timer lange køretur med de fyldte sække.

Referat:
Den russiske invasion har fået utallige mennesker til at flygte over den ukrainsk-polske grænse. Nu kører byrådsmedlem mod grænsen med hjælp.